P6_TA(2005)0134

A sportban való doppingolás elleni küzdelem

Az Európai Parlament állásfoglalása a sportban való doppingolás elleni küzdelemről

Az Európai Parlament,

- tekintettel az Amszterdami Szerződéshez csatolt 29. sz. sportról szóló nyilatkozatra és az európai alkotmány létrehozásáról szóló szerződés III-282. cikkére,

- tekintettel a sportban való doppingolás elleni küzdelemben nyújtott közösségi támogatásról szóló bizottsági közleménnyel kapcsolatos 2000. szeptember 7-i állásfoglalására [1],

- tekintettel a Tanács és a tagállamok kormányai képviselőinek 2000. december 4-i, a doppingolás elleni küzdelemmel foglalkozó találkozóján megfogalmazott következtetésekre [2],

- tekintettel az Európai Tanács részére a meglévő sportstruktúrák védelmezése és a sport szociális funkciójának a Közösség keretein belül történő fenntartása tekintetében készült bizottsági jelentéssel kapcsolatos 2000. szeptember 7-i állásfoglalására, és a sportról szóló helsinki jelentésre [3],

- tekintettel a 2003. március 5-én Koppenhágában elfogadott Nemzetközi Doppingellenes Szabályzatra,

- tekintettel a 2004. november 29-i "Dopping a sportban- a sport eszméjének akadálya" című bizottsági meghallgatásra,

- tekintettel eljárási szabályzata 108. cikkének (5) bekezdésére,

A. mivel a 2004-es athéni olimpián előfordult doppingincidensek újfent bebizonyították, hogy a doppingszerek használata a sportban sajnos még realitás, amely ellen harcolni kell,

B. mivel a közegészség és a kiskorúak védelme az Európai Unió prioritásai közé tartozik,

C. mivel a doppingszerek használata valódi közegészségügyi probléma, amely mindenkit érint, aki a sporttal bármilyen kapcsolatban van, beleértve a fiatalokat és az amatőröket is, akik többek között fitness központokban, és egyre gyakrabban az Interneten keresztül jutnak az illegális szerekhez,

D. mivel a sport általi nevelés európai évének sikerét az Európai Uniónak folytatnia kellene oly módon, hogy lépéseket tesz a sportban való doppingolás összes aspektusának kezelésére,

E. mivel az európai alkotmányról szóló szerződés megfelelő jogalapot biztosít a Közösség sporttal kapcsolatos intézkedéseinek megtervezéséhez és végrehajtásához,

F. mivel egyre növekvő nyomás nehezedik azokra az atlétákra, akik kimerítő követelményekkel, gazdasági, és a média által gyakorolt nyomással kell szembenézniük,

1. hangsúlyozza, hogy a teljesítményfokozó szerek használata ellentétes a sport által képviselt társadalmi, kulturális és oktatási értékekkel;

2. megjegyzi, hogy noha a droghasználat mindig jelen volt a sport története során, a dopping mostanában új, még veszélyesebb fordulatot vesz a növekedési hormonok és az eritropoietin alkalmazása, és az olyan gyakorlatok bevezetése következtében, mint a vértranszfúzió;

3. aggodalmát fejezi ki a hivatásos és amatőr sportolók fizikai és lelki egészségéért;

4. aláhúzza a független longitudinális orvosi ellenőrzés megvalósításának fontosságát;

5. felhívást intéz a Bizottsághoz, hogy tegyen lépéseket az Európai Unió külső határainak hatékony ellenőrzése, valamint a tiltott szerek csempészete elleni küzdelem érdekében;

6. felhívja a Bizottságot hatékony, integrált politika megvalósítására az érintett területeken, nevezetesen a közegészségügyben, a megelőzésben, az oktatásban és a gyógyszerészeti kutatásban;

7. felhívja a Bizottságot egy folyamatos információs kampány támogatására a hatékony megelőzési politika kialakításának érdekében;

8. felkéri a tagállamokat és a Bizottságot, hogy a Doppingellenes Világügynökség (WADA), az Európa Tanács és a Egészségügyi Világszervezet (WHO) égisze alatt oly módon erősítsék meg együttműködésüket, hogy az Európai Unió képes legyen hatékonyan fellépni a dopping megelőzése és ellenőrzése érdekében;

9. felhívja a Bizottságot, hogy gyűjtse össze a sport területén vagy a doppingolással kapcsolatos döntéshozatali folyamatban érdekelt felek mindegyikét a probléma hatékony megoldása, valamint a sport és a fizikai testedzés tiszta arculatának népszerűsítése érdekében;

10. felhívja a Bizottságot, hogy ösztönözze a tagállamok közötti koordinációt a vegyi anyagok és vegyületek különösen fiatalok által látogatott tornatermekben és sportközpontokban történő használatának hatékony ellenőrzésével és minősítésével kapcsolatos közös eljárások kidolgozásában;

11. felhívja a Bizottságot, hogy a Hetedik Keretprogramban tegyen javaslatot további kutatásokra a doppingolás felderítésének és ellenőrzésének különböző módszereit illetően;

12. utasítja elnökét, hogy továbbítsa ezen állásfoglalást a Tanácsnak, a Bizottságnak, a tagállamok kormányainak és parlamentjeinek, a csatlakozni kívánó országokhoz, a nemzeti és nemzetközi sportszervezeteknek, az FEI-nek (Nemzetközi Lovassport Szövetség) az Európa Tanácsnak, a Nemzetközi Olimpiai Bizottságnak és a WADA-nak.

[1] HL C 135., 2001.5.7., 270. o.

[2] HL C 356., 2000.12.12., 1. o.

[3] HL C 135., 2001.5.7., 274. o.

--------------------------------------------------